정조 13년
己酉四月初二日辰時上御熙政堂抄啓文臣親試課講入侍時右副承旨李書九同副承旨申耆假注書柳師模洪樂敏記事官李宗烈記注官金鳳顯原任提學李性源一提學金鍾秀檢校直提學徐有防原任直閣金載瓚徐鼎修直閣李晩秀率應製文臣韓致應等入就位行四拜禮後以次陞殿進伏訖性源曰日來春意稍和聖體若何上曰一樣矣性源曰王大妃殿氣候若何上曰一樣矣惠慶宮氣候若何上曰一樣矣上曰右相何不入來耶性源曰聞有實病矣上曰向來一提學疏後卿何至有箚擧耶重臣突兀之病予於箚批言之追聞伊後疏槪又稱相箚危懍云豈不過乎性源曰此莫非如臣無似忝居大官之致也上曰今則卿旣入來可知其釋然矣卿之當初筵奏不過以無隱之義有此官師相規重臣所當感卿豈可怨卿乎卿與重臣爲閣僚時情誼頗相得矣性源曰然矣上命鍾秀進前書表題懸題訖上曰舊選文臣長短本末旣已稔知先爲頒紙使之別坐製進新選課講以大學序分三節應講可也鍾秀曰臣於日前以兼察摠戎使奉聖敎巡審北漢城堞而歸矣女堞與體城大抵率多年久傷損處而此則以本廳物力之凋殘猝難修改而其中女堞之間間頹缺者延袤皆不甚廣闊此則因仍抛置事面未安令本廳卽爲補築恐合事宜故敢達矣上曰依爲之出擧條鍾秀曰北漢居民無論僧俗所以聊賴者專在餉穀而近因捧留本邑無所沾丐此後則捧留之弊不可不防塞矣上曰北漢之凋殘可悶矣鍾秀曰北漢曾有三經四書板四五十年前有僧聖能者主掌開刊而請得空名帖以爲工役之費此外如唐詩品彙等書竝爲雕開矣板本近多刓缺僧徒方謀修改而願得如干空名帖以補其費此雖渠輩自利之計京城近地有此經板而一任殘缺亦甚可惜空名帖依願量給使之從便修補似好故敢達矣上曰左相之意何如性源曰嶺南關西雖有板本而儒生輩病於遠難印來今若依願修補則所費不多而事頗便好矣上曰令本廳將官看審修改多寡物力數爻而待後更稟可也鍾秀曰漏局報時關係不輕而員役料薄額少祭享時至或私自雇立將至渙散之境其中報時之童差備近處出入無常尤合另擇而以其料薄役劇人皆厭避之故艱辛覓充不暇審擇至有年前犯科之事而變通無路深以爲悶矣近始聞之則漏局員役本以本監典僕充差而一自典僕竭盡之後始以良民代之矣聞戶曹奴婢未區劃之餘數尙有之而多是籍沒奴婢云此則非所可論於差備近處之役今若以刑曹下典幾口移屬本監塡充時童之役而自戶曹依其數劃給刑曹則似無他妨礙之端矣上曰問于該曹草記稟處可也出擧條上曰備堂入侍賤臣承命出與備堂戶曹判書徐有隣兵曹判書鄭好仁吏曹判書李𡊠禮曹判書李在簡知中樞府事李柱國漢城判尹李文源行副司直金尙集刑曹判書沈頤之行副司直徐有大李獻慶江華留守尹承烈行副司直金思穆持平朴思機正言姜文會修撰徐有鍊偕入進伏上曰次對爲之性源曰關西前道臣以北道移轉穀二千石加劃事有所陳達批旨有減給與換給間令廟堂從長稟處之命矣前道臣新從關西來民情事勢必當詳知而第此加劃之數欲減則北民無所仰哺欲換則嶺南甚遠關東至殘關西之外區處無路矣北民賑濟當如救焚拯溺些少難便有不暇恤另飭新道臣與北伯商議依前擧行似好矣上曰換給云者非謂換定他道也限千石換名色以錢代給何如耶性源曰雖欲以錢代給穀價騰貴必難貿得矣上曰目下雖如此新麥向熟則貿穀之道似當稍勝矣性源曰北伯新到今雖給錢似難猝地區劃臣意則若以關西穀移給猶可慰北民之望以錢代給則恐無實效矣上曰卿言雖好西民亦豈可不念耶陽德孟山聞亦歉荒云矣性源曰兩邑雖曰歉荒比北道不無間焉大抵南關之遑汲專由於北關移轉到今不可不另加軫恤矣上曰卿等更與北伯往復消詳好矣有司堂上亦陳所見可也有隣曰往復北伯參以目下事勢更加消詳似好矣上曰若待往復則能無晼晩之慮乎在簡曰畢賑當在六月間雖爲往復不至後時矣上曰然則姑勿出擧條從速往復可也性源曰卽接黃海水使李格喬桐府使申大謙報本司辭緣則備陳目下還穀排比之苟艱皆請加分而喬桐則請七百石甕津則請九百石矣兩府農糧果有絶巡之慮則從前留庫穀中許令加分旣多已例依所報施行之意分付何如上曰依爲之出擧條性源曰此咸鏡前道臣狀啓也枚擧茂山府使柳心源牒呈以爲本道甲申詳定時大同用下皆從田賦中磨鍊撥料各從元結輪回出錢米以供撥軍而獨本府以新設之致田摠最少出賦零星故以其一半戶屬之撥役以其一半戶捧布二十同零以添大同之不足加續則每結捧一石正穀元續則只捧一斗米而因循未改矣昨年改量後元田畓實摠比丁未所加爲一千一百六十六結零每年大同加入當爲正穀二千三百餘石以此正穀充彼捧布則綽綽有餘撥餘布名色特許革罷元續加續之輊重區別亦是諸邑之所無茂山本從富寧境割出設邑則一依富寧例無論元加續每結竝捧二斗二升米而隨起隨稅勿令比摠事請令廟堂稟處矣撥餘布之名色不正者永爲革罷元加續之苦歇懸殊者勿令比摠則在民邑旣涉方便以事面又極正當竝依狀請施行之意分付何如上曰依爲之出擧條性源曰文禧廟役事行將垂畢矣入廟日子令該曹推擇擧行何如上曰依爲之出擧條性源曰空名帖之區劃他司典僕之移送俱係不輕設或有狀請草記之事例以令廟堂稟處爲辭而守禦使金鍾秀以北漢經書板事及觀象監報時童弊瘼事直請空名帖及秋曹典僕者殊涉未安推考何如上曰依爲之出擧條有隣曰關西民庫節目有往復前道臣從長稟處之命矣依下敎問于本道則以爲此是前前道臣李命植因御史別單覆啓知委以民各庫一年內應捧應下量入爲出成出定例草本謄送各邑商確停當者依此施行實合事宜云前前道臣旣已停當成出前道臣之言又如此節目冊子下送時道臣卽爲謄頒列邑永久遵行而大抵營納時諸般等節先爲嚴立科條然後可以董率各邑守宰杜絶科外犯用卽此一款專在巡兵營而向來覆啓批旨中有繡衣賫去事目及通補新編載錄此律名以爲常目提飭之命矣竝以此分付使一道內民人曉然知朝家爲西民軫念之德意仍令營閫邑官長視同懸法無或有一毫違越自陷重律之弊何如上曰依爲之出擧條上曰此節目予則認以爲已擧行者經年留中而卿等何不提稟乎有隣曰臣亦忘却不勝惶恐矣上曰依節目行之則保無後弊耶有隣曰昨與前道臣往復又與左相有所酬酢而別無異同之見矣上曰有弊無弊專係守令貪廉凡在可東可西之間者每多屬之於自已弊端安得不生乎性源曰聖敎誠然不但在於守令亦在於營門今則節目已成試爲依此擧行似好矣上曰營建廳役事今至何境耶有隣曰方築外墻非久似當訖役矣上曰含春苑後掘土處果已塡補耶文源曰運沙塡補今幾訖役矣上曰當初戶曹之取土於此地已是失着小民因此亦多犯掘是豈成說乎有隣曰已以此事申飭捕廳嚴加禁斷矣上曰此是最重處來龍餘麓若及今築墻則本宮凡事幾盡完備矣有隣曰築墻一款有不可緩矣上曰築墻時取土於何處乎有隣曰欲買空垈而取用矣上曰此亦有弊矣有隣曰除此則當取土於東小門外而相距稍遠是可悶也上曰墻底兩邊若掘小壕則便於取土而墻亦增高矣上曰繕工提調亦陳所見可也文源曰掘壕則事便而功省矣上曰依此擧行而卿須看檢可也文源曰左相之宅卽臣本生家舊第也臣自兒少時習見居人之認得門外右麓之爲宗廟靑龍不敢來往忽自數十年來穿開一路目今所見無異通衢揆以事體萬萬駭然自今以後永爲防塞恐合事宜適因言端敢此仰達矣上曰依爲之出擧條有隣曰孝昌墓局內方有若干石築處使訓局擧行而本曹郞廳李周憲一體董役似好矣上曰石築之處當爲幾何有隣曰功役不多矣上曰訓將植木多未見效而守禦使纔已了植木此亦與李周憲同爲擧行可也性源曰守禦使所陳漏局時童事戶判今方入侍下詢好矣上曰戶判之見何如有隣曰近來本曹奴婢有老故而無新産至於沒入奴婢則外邑雖有一二報來者而旋卽頉給故無可移給者矣好仁進前上曰向來禁御兩營査事何爲如是擧行乎習陣日子大將疏事初非將校輩所可干涉而或以此委罪或以此發問殆同戱劇不成事體矣好仁曰緣臣昏謬致勤聖敎不勝惶悚矣好仁曰今番謁聖及式年殿試武科出身除其應頉固當依例赴防何以爲之乎上曰依近例除防可也好仁曰旣伏承除赴防之命除防則曾有納米之例矣今番則何以爲之乎上曰此亦依近例除之可也出擧條在簡曰文禧廟入廟吉日當推擇以入矣告動輦祭當於同日曉頭設行而奉安則取考前例皆隨時爲之今番亦依此以隨時擧行乎上曰依爲之以親臨磨鍊可也出擧條在簡曰頃因貢人以先受布事上言有戶惠堂相議善處之命矣八邑純布變通之後大同布比前增加爲三百餘同貢人之言無怪其如是而今年則收捧已始有難銷刻自本廳亦或有從他區處之道姑觀明年徐議闊狹而其中陜川三嘉兩邑本非布産之地混同純布殊涉無義自明年更爲如前以木錢上納之意爲先分付爲宜戶判之意亦如此故敢此仰達矣上曰依爲之出擧條思機文會有鍊進前啓曰請黜置罪人鄭致達亟令王府快正典刑以洩神人之憤上曰不允出擧條請物故罪人德相亟施孥籍之典上曰不允出擧條請逆賊尙喆依律處斷上曰不允出擧條二行刀割繼陳他啓可也思機文會啓曰請養遂獻遂竝令王府設鞫嚴問還寢會遂絶島定配之命仍令王府設鞫得情上曰不允出擧條請還寢李觀源定配之命更令王府設鞫得情上曰不允出擧條請遲晩後物故罪人啓能亟施孥籍之典上曰不允出擧條請令王府一依古典趾賊等凶種之年未滿者待其稍長卽施典刑俾絶凶逆易種養禍之患上曰不允出擧條請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑上曰不允出擧條請物故罪人國榮亟施孥籍之典上曰不允出擧條請梟示罪人明謙正刑罪人以謙亟施孥戮之典逆復庶子好石不待年滿亟施處絞之律上曰不允出擧條請遲晩罪人宇鎭更令王府卽速拿來仍前設鞫期於得情快正典刑上曰不允出擧條請減死定配罪人廷楫亟令王府設鞫嚴問期於得情上曰不允出擧條思機曰請大靜縣爲奴罪人金壽賢依律處斷上曰不允出擧條請興陽縣爲奴罪人河翼龍亟令王府設鞫得情快正王法上曰不允出擧條請還寢李魯春絶島安置之命亟令王府設鞫得情期於得情上曰不允出擧條請罪人寧鎭亟令王府設鞫嚴問期於得情上曰不允出擧條請島罪人趙時偉亟令王府嚴鞫得情快正王法上曰不允出擧條文會曰請大靜縣爲奴罪人金壽賢更令王府設鞫嚴問依律處斷上曰不允出擧條請爲奴罪人河翼龍亟令王府設鞫得情快正王法上曰不允出擧條請恒善支屬亟命散配時謙兄弟竝投絶島以嚴隄防上曰不允出擧條請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法上曰不允出擧條請巨濟府絶島安置罪人朴宗集亟令王府嚴鞫得情施以當律上曰不允出擧條請逆賊尙魯亟施孥戮之典上曰不允出擧條請島置罪人時偉亟令王府嚴鞫得情快正王法上曰不允書九曰三司合啓末端事未及承批而兩司合啓徑先陳達入侍臺臣推考何如上曰何必如是乎書九曰然則啓辭批答何以書入乎上曰依近例爲之可也上曰憲臺曾經實注書予亦熟知而年久之後新入言地雖官師相規隨事陳啓可也思機曰臣居在鄕曲無所知識但科弊一事素無蓄積故纔已疏陳矣上曰此臺臣爲人了了矣性源曰然矣性源曰備堂未還差者多而有司堂上亦有窠矣上曰卿意將屬何人性源曰刑判曾經此任故臣方欲仰奏矣上曰予意亦然矣宋載經向日事果緣實病今可還差如李時秀徐鼎修亦合新差矣性源曰李時秀則非但臣不敢擧似恐太驟至於徐鼎修實合此任矣上曰然則一體姑置之性源曰金履素金思穆備堂還差沈頤之有司堂上差下事上曰依爲之出擧條知敦寧金履素行副司直金思穆備堂還差刑曹判書沈頤之有司堂上還差行副司直宋載經備堂一體還差事出榻敎上謂性源曰卿見李書九等百韻詩乎性源曰臣未之見矣上曰春宵苦短而三承宣能作鉅篇韓晩裕又押雙韻可謂實才矣卿須取看也性源曰御將以屢被記過不敢入來矣上曰使之入來御將進前柱國進伏上曰向來疏事皆卿之過特以年老資高故只爲問備而止李基成等處分何異於卿之被勘乎柱國曰愚迷所致不勝惶恐矣上曰濬川堂上訓將禁將進前文源等進伏上曰今番濬川何以措劃乎文源曰濬役久曠沙土多塡如欲棄沙遠地則必多費財力太平橋以下左右空曠運沙不難矣上曰訓將禁將何以爲計而所掌字內從何處止何處乎有大曰訓局則自松橋至長通橋矣柱國曰御營則自太平橋至永都橋矣持默曰禁營則自長通橋至太平橋矣上曰卽今形便視庚辰地平何如近聞沙土塡塞只露一庚字云果然否文源曰水標十尺出沙上者未滿四尺矣上曰此是禁營字內另加蕫飭使庚辰地平四字依舊露出可也役夫爲幾許人耶文源曰三營門當各用二百名矣上曰今月望前可以畢役乎文源曰望前雖難奏功而必不拖過今月矣上曰軍少則事遲軍多則事速而大體須當從速役軍略添名數無妨耶文源曰軍丁雖欲添付三營所備畚鍤等具各不過二百到今猝難變通矣性源曰役軍太衆則遊手反多而功役不實矣上曰卿等相議從速畢役可也上曰朴孝參疏卿將何以回啓耶性源曰臣姑未見疏本矣上曰今日次對蓋爲此事何故至今未見耶其疏蓋言嶺南糴弊吏額等事至於所論兩守令直歸之貪汚而李得駿則御史言其善賑元宅鎭則道臣稱其畏法豈不難處乎性源曰兩武弁臣皆見其爲人似不應如是犯科而疏論如此誠可怪也上曰稱以二千石自備而只以八十石私賑餘皆肥己似無是理矣仍命分兵曹參知朴孝參入侍賤臣承命出與孝參偕入進伏上曰年幾何居何處孝參曰年七十四居山淸矣上曰何時通淸對曰甲辰始入臺望矣上曰今番上疏穀總吏額事果好矣還穀本欲爲民而反至病民吏額之多嶺邑尤甚此弊予亦稔聞而每切矜念矣居昌咸陽兩倅事甚可驚駭果欲亟施懲貪之典而問于前道伯及伊時繡衣則其言與原疏大相矛盾矣孝參曰臣雖在草野憂國之心根於秉彝意外蒙被殊恩玆敢以草草數語仰陳矣糴弊則臣自幼少時知之已熟近年以來爲弊尤甚秋糴雖納精穀春糶反受空殼此尤小民難支之端也上曰居昌咸陽之外列邑皆如此乎孝參曰然矣其中居昌咸陽尤甚故今番上京時小民來訴馬頭皆願以此弊仰聞故不得已有此疏擧矣上曰遐土年老之人有懷必陳願忠之誠憂愛之心殊可感也然二守令事未知如何孝參曰臣則雖聞諸民間道臣按察繡衣廉探旣如是相左臣安敢自是乎上曰前前嶺伯進前尙集進伏上曰李得駿貪汚如此而卿不擧劾何也尙集曰臣待罪嶺營時始見得駿面陳邑瘼極有條理廉問賑政又多聲稱若欲責備或不無要譽之嫌故臣於殿最微示其意至於疏陳云云曾所未聞矣上曰昨聞御史言如淸蜜等微細之物亦爲蠲減云矣書九曰臣於按廉時得駿果以善賑得名伊後事臣雖未知而其時無疵政之入聞者矣且咸陽雖是私賑邑八十石穀不過一巡賑資則以此而安得善賑之名乎此一款誠未可曉也孝參曰然則臣言爽實矣上曰原居人當知其鄰邑事繡衣則一時廉察道伯則遠在營門何能詳知然而彼此所言若是差爽監司與御史不能善爲而然歟分參知或者誤聞耶孝參曰緣臣一疏致勤聖慮臣實惶愧矣上曰藉曰誤聽以鄕外之人有聞無隱予庸嘉乃仍謂書九曰其時果爲褒啓乎書九曰咸陽旣非栍邑且無毁言故臣不爲詳探書啓中亦不擧論其時首褒乃咸安郡守張齊斗也上謂尙集曰得駿事竟如疏中所陳則卿不得辭其責矣上曰居昌殺獄自監營廉問之說前道臣以爲無是事云矣孝參曰此乃新道伯到任後事也徐姓人獄事乃在前年矣上曰此則前道臣亦詳知矣仍問孝參曰寢食視聽如何孝參曰雖不及少時而日氣淸朗則能見曆書小註矣上曰何時欲下去乎孝參曰文禧廟移奉前欲姑留矣命孝參先退上曰昨日儒疏卿聞之乎性源曰未及聞之矣上曰蓋請文靖公金麟厚從享事也性源曰此論厥惟久矣上曰從享體重豈可輕議乎性源曰然矣上曰次對退去戶判與判尹往審含春苑墻垣形止更爲來奏可也有隣等以次退出命書在外及未肅拜摠管許遞傳敎及政官牌招開政傳敎性源啓曰左捕將李漢泰在外已久右捕將徐有大方帶劇任竝姑許遞何如上曰依爲之出擧條在外捕將及捕將徐有大許遞事榻前定奪傳曰長津府使之代今日政各別擇差待下批不多日內辭朝傳曰前待敎金祖淳仍任前職仍令內閣牌招入直昌原府使之代令該曹口傳擇差事榻前下敎新除授摠戎使李漢豐牌招傳授密符及敎諭書事榻前下敎命摠戎使入侍賤臣承命出與摠戎使李漢豐偕入命戶判判尹更爲入侍命下直守令入侍賤臣承命與蔚山府使丁載遠順安縣令鄭文在龍崗縣令張至顯南平縣監李憲膺狼川縣監鄭來百等偕入諸臣以次進伏文源曰恭陵順陵兩處公廨修補處臣昨纔看審入來擧皆頹圮勢將一新修改矣上曰材瓦何以經紀耶文源曰本陵洞口十里地適有材瓦可買處方欲取用矣上曰是誰家耶文源曰聞是故判書李溎家矣上曰役軍何以爲之乎文源曰此時烟軍與陵軍不可鎭長使役材瓦輸運及蓋瓦時當以附近洞里烟軍赴役而其外則當用雇軍英陵公廨修改時亦如是爲之矣上曰陵官中誰堪幹事耶文源曰林秉遠頗勤幹矣上曰此人予亦想得昔年林鼎遠亦荷恩眷矣今此兩陵之役若使秉遠着蕫則待畢役遷轉他陵官公廨修改時次第董役仍以此勞次次陞遷好矣文源曰臣馳詣恭陵順陵香大廳以下公廨修改各處一一看審而恭陵則以久遠之故材木擧皆傷破雖爲修葺着手無路勢將新建其餘公廨或有新建處或有修改處而其中不緊間數減十三間出圖形使陵官依此修改順陵則公廨地形卑濕故隨其基址之稍高各樣公廨散建山崖所見極甚廓落自齋室距香大廳稍間自香大廳距典祀廳又爲稍間雖欲移建相近實無變通之道臣意則因舊葺之以香大廳爲齋室以典祀廳爲香大廳以齋室爲典祀廳陵官居中入直左右看檢則非但有便於守護亦有公廨貌樣矣擧皆頹圮修葺功費無異新建其中不緊間數亦減十七間與陵官十分商量以出圖形而莫重公廨處所換作不敢自下擅便敢此仰達矣令該曹知委該陵官以此圖形修葺何如上曰依爲之出擧條有隣曰含春苑築墻後雖爲蓋瓦無人看護易致閪失矣文源曰含春苑墻垣今方改築行將蓋瓦矣東西南三處外邊則分授於各其人家內邊則令司僕寺及壯勇營直房守直人次知看檢俾無瓦子閪失山麓毁傷之弊春秋宮都城摘奸時一體巡審事定式施行何如上曰依爲之出擧條文源曰臣於日前旣承光陵奉審之命今則恭陵順陵公廨勢將先爲始役光陵奉審則待日後爲之乎上曰唯命戶判判尹先退漢豐受密符及敎諭書訖命進前上曰先卿當爲將任而未及爲之卿今除此職可謂不食之報且忠武家出一將臣豈不貴哉須加勉勵無負委畀之意可也卿新從統營來有何可奏之事乎漢豐曰別無可達者而臣待罪本營時以蘇弊之方再次狀聞尙未蒙處分故敢此仰達矣上敎書九曰前統帥狀啓分付備局使於後日次對稟處可也命漢豐先退命諸守令進前載遠文在至顯以次進伏奏職姓名訖上曰下去善爲之憲膺進伏上曰爾爲監役時予已知之努力盡職可也來百進伏上命擧顔仍敎曰爾是侍從尤當勉勵也命守令先退命書八道儒生沈翼賢等敦寧都正李寬疏批命退諸臣以次退出